SET ปิดเช้าลบ 13 จุด ผิดหวังงบ CPALL ฉุดหุ้นร่วง 5%
SET ภาคเช้าปิดตลาดลบ 13 จุด รับแรงขายหุ้น CPALL หลังรายงานงบปี 65 ออกมาน่าผิดหวัง โบรกมองตลาดภาคบ่ายยังแกว่งลบ ให้แนวรับ 1,635 จุด และแนวต้าน 1,650 จุด
SET ภาคเช้าปิดตลาดลบ 13 จุด รับแรงขายหุ้น CPALL หลังรายงานงบปี 65 ออกมาน่าผิดหวัง โบรกมองตลาดภาคบ่ายยังแกว่งลบ ให้แนวรับ 1,635 จุด และแนวต้าน 1,650 จุด
24 ก.พ. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยในช่วงเช้าปรับฐานลงมา หลักๆ มาจากผลประกอบการ บจ.ส่วนใหญ่ออกมาต่ำกว่าที่นักวิเคราะห์คาดการณ์ โดยเฉพาะล่าสุด บริษัท ซีพี ออลล์ จำกัด (มหาชน) หรือ CPALL ก็เป็นอีกหนึ่งรายที่งบแย่กว่าคาดมาก ทำให้มีแรงเทขายออกมา
ขณะเดียวกัน ภาพรวมตลาดยังคงเผชิญกับแรงกดดันจากปัจจัยภายนอกประเทศ เนื่องจากความกังวลอัตราเงินเฟ้อของสหรัฐที่ยังอยู่ในระดับสูง และดูเหมือนจะปรับตัวลงมาได้ยาก ส่งผลให้ธนาคารกลางสหรัฐ (เฟด) อาจต้องเดินหน้านโยบายการเงินที่เข้มงวดต่อไป
ด้านแนวโน้มช่วงบ่ายคาด ดัชนีฯ น่าจะเคลื่อนไหวอยู่ในแดนลบต่อไป ระหว่างที่นักลงทุนยังรอติดตามการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ของสหรัฐในวันนี้ เพื่อประเมินแนวโน้มเงินเฟ้อและทิศทางอัตราดอกเบี้ยของสหรัฐ  ให้แนวรับที่ 1,635 จุด และแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
CPALL มูลค่าการซื้อขาย 4,469.29 ล้านบาท ปิดที่ 62.00 บาท ลดลง 3.00 บาท
EA มูลค่าการซื้อขาย 1,765.84 ล้านบาท ปิดที่ 78.00 บาท ลดลง 1.50 บาท
KBANK มูลค่าการซื้อขาย 1,476.00 ล้านบาท ปิดที่ 137.00 บาท ราคาไม่เปลี่ยนแปลง
ADVANC มูลค่าการซื้อขาย 1,083.50 ล้านบาท ปิดที่ 202.00 บาท ลดลง 4.00 บาท
BBL มูลค่าการซื้อขาย 978.87 ล้านบาท ปิดที่ 164.50 บาท เพิ่มขึ้น 0.50 บาท